CELEX: 32014R0522
Language: mt
Date: 2014-03-11 00:00:00
Title: Regolament ta' Delega tal-Kummissjoni (UE) Nru 522/2014 tal- 11 ta' Marzu 2014 li jissupplimenta r-Regolament (UE) Nru 1301/2013 tal-Parlament Ewropew u tal-Kunsill fir-rigward tar-regoli dettaljati dwar il-prinċipji għall-għażla u l-ġestjoni ta' azzjonijiet innovattivi fil-qasam tal-iżvilupp urban sostenibbli li għandhom jiġu appoġġati mill-Fond Ewropew għall-Iżvilupp Reġjonali

20.5.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 148/1
            
         REGOLAMENT TA' DELEGA TAL-KUMMISSJONI (UE) Nru 522/2014
   tal-11 ta' Marzu 2014
   li jissupplimenta r-Regolament (UE) Nru 1301/2013 tal-Parlament Ewropew u tal-Kunsill fir-rigward tar-regoli dettaljati dwar il-prinċipji għall-għażla u l-ġestjoni ta' azzjonijiet innovattivi fil-qasam tal-iżvilupp urban sostenibbli li għandhom jiġu appoġġati mill-Fond Ewropew għall-Iżvilupp Reġjonali
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1301/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew għall-Iżvilupp Reġjonali u dwar dispożizzjonijiet speċifiċi li jikkonċernaw l-Investiment li għandu fil-mira t-tkabbir ekonomiku u l-impjiegi u li jħassar ir-Regolament (KE) Nru 1080/2006 (1), u b'mod partikolari l-Artikolu 8(3) tiegħu,
   Billi:
   
               (1)
            
            
               Skont l-Artikolu 4(7) tar-Regolament (UE) Nru 1303/2013 tal-Parlament Ewropew u tal-Kunsill (2) ir-riżorsi tal-Fondi Strutturali għall-għan ta' Investiment għat-tkabbir u l-impjiegi allokati għal azzjonijiet innovattivi fil-qasam tal-iżvilupp urban sostenibbli (minn hawn' il quddiem imsejħa “azzjonijiet innovattivi”) għandhom ikunu implimentati mill-Kummissjoni.
            
         
               (2)
            
            
               L-Artikolu 92(8) tar-Regolament (UE) Nru 1303/2013 jippermetti lill-Kummissjoni timplementa r-riżorsi allokati għall-azzjonijiet innovattivi taħt ġestjoni indiretta prevista fl-Artikolu 60 tar-Regolament (UE, Euratom) Nru 966/2012 tal-Parlament Ewropew u tal-Kunsill (3).
            
         
               (3)
            
            
               Huwa meħtieġ li jiġu stabbiliti regoli dettaljati dwar l-prinċipji għall-ġestjoni ta' azzjonijiet innovattivi minn entità jew korp fdati bi dmirijiet tal-implimentazzjoni tal-baġit skont l-Artikolu 58(1)(c) tar- Regolament (UE) Nru 966/2012.
            
         
               (4)
            
            
               Huwa meħtieġ li jiġu stabbiliti regoli dettaljati dwar il-prinċipji għall-għażla ta' azzjonijiet innovattivi li għandhom jiġu appoġġati mill-Fond Ewropew għall-Iżvilupp Reġjonali (FEŻR). Sabiex jiġi żgurat li jintagħżlu proposti ta' kwalità għolja, il-proċeduri u l-kriterji għall-għażla ta' azzjonijiet innovattivi għandhom jiġu stabbiliti, filwaqt li tjitqies id-diversità territorjali taż-żoni urbani tal-Unjoni.
            
         
               (5)
            
            
               Il-Kummissjoni għandha tiddefinixxi temi għall-għażla ta' azzjonijiet innovattivi biex tiżgura li s-sejħiet għal proposti jindirizzaw kwistjonijiet urbani li potenzjalment se jżidu fl-importanza għall-Unjoni fis-snin li ġejjin,
            
         ADOTTAT DAN IR-REGOLAMENT:
   Artikolu 1
   Il-ġestjoni ta' azzjonijiet innovattivi
   1.   Il-Kummissjoni tinnomina entità jew korp waħda/wieħed jew aktar li jkollha f'idejha/jkollu f'idejh il-kompiti ta' implimentazzjoni tal-baġit għal azzjonijiet innovattivi fil-livell tal-Unjoni skont l-Artikolu 58(1)(c) tar-Regolament (KE, Euratom) Nru 966/2012 (minn hawn 'il quddiem imsejħa “l-entità inkarigata”).
   Minbarra r-rekwiżiti stabbiliti fl-Artikolu 60(1) tar-Regolament (UE, Euratom) Nru 966/2012, l-entità inkarigata jkollha esperjenza ppruvata fil-ġestjoni tal-fondi tal-Unjoni f'diversi Stati Membri.
   2.   Il-Kummissjoni tikkonkludi ftehim ta' delega mal-entità inkarigata skont l-Artikolu 61(3) tar-Regolament (UE, Euratom) Nru 966/2012 u dak il-ftehim ta' delega jkun fih minbarra r-rekwiżiti stabbiliti fl-Artikolu 40 tar-Regolament Delegat tal-Kummissjoni (UE) Nru 1268/2012 (4) dispożizzjonijiet li jirregolaw:
   
               (a)
            
            
               gwida għall-applikanti u l-benefiċjarji;
            
         
               (b)
            
            
               programm annwali ta' ħidma għall-approvazzjoni mill-Kummissjoni;
            
         
               (c)
            
            
               l-organizzazzjoni ta' sejħiet biex jintgħażlu l-azzjonijiet innovattivi;
            
         
               (d)
            
            
               il-valutazzjoni tal-eliġibilità tal-applikanti;
            
         
               (e)
            
            
               it-twaqqif ta' bord ta' esperti, bi ftehim mal-Kummissjoni, biex jevalwa u jikklassifika l-proposti;
            
         
               (f)
            
            
               l-għażla ta' azzjonijiet innovattivi fuq il-bażi tar-rakkomandazzjoni tal-bord ta' esperti, bi qbil mal-Kummissjoni;
            
         
               (g)
            
            
               ir-rekwiżit li l-benefiċjarju huwa provdut b'dokument li jistabbilixxi l-kundizzjonijiet għall-appoġġ, kif speċifikat mill-Kummissjoni;
            
         
               (h)
            
            
               l-eżami ta' rapporti sottomessi mill-benefiċjarji u l-pagamenti lill-benefiċjarji;
            
         
               (i)
            
            
               il-monitoraġġ ta' azzjonijiet innovattivi individwali;
            
         
               (j)
            
            
               l-organizzazzjoni ta' avvenimenti ta' komunikazzjoni;
            
         
               (k)
            
            
               it-tixrid tar-riżultati, bi ftehim mal-Kummissjoni;
            
         
               (l)
            
            
               il-verifika ta' azzjonijiet innovattivi individwali biex jiżguraw li dawn jimplimentaw l-għotja skont il-prinċipji ta' ġestjoni finanzjarja soda;
            
         
               (m)
            
            
               kontribuzzjoni finanzjarja b'appoġġ tal-kompiti ta' ġestjoni tal-entità inkarigata biex tingħata fil-forma ta' kontribuzzjoni ta' rata fissa għall-kostijiet operazzjonali tal-entità inkarigata u stabbilita fuq il-bażi tal-ammont ta' fondi tal-Unjoni għall-appoġġ ta' għotja fdata lil dik l-entità.
            
         3.   L-entità inkarigata tipprovdi lill-Kummissjoni bid-dokumenti f'konformità mal-Artikolu 60(5) tar-Regolament (UE, Euratom) Nru 966/2012 u b'kull informazzjoni neċessarja li hija meħtieġa għall-evalwazzjoni tal-implimentazzjoni tal-azzjonijiet innovattivi.
   Artikolu 2
   Għażla ta' azzjonijiet innovattivi
   1.   L-entità inkarigata tagħżel azzjonijiet innovattivi fuq il-bażi ta' sejħiet għal proposti, filwaqt li jitqiesu temi definiti mis-servizzi tal-Kummissjoni fuq bażi annwali.
   2.   L-awtoritajiet li ġejjin jistgħu japplikaw għal appoġġ biex jieħdu azzjonijiet innovattivi:
   
               (a)
            
            
               kull awtorità urbana ta' unità amministrattiva lokali definita skont il-grad ta' urbanizzazzjoni bħala belt, villaġġ, jew subborg, u li jkun fiha mill-inqas 50 000 abitant;
            
         
               (b)
            
            
               kull assoċjazzjoni jew gruppi ta' awtoritajiet urbani tal-unitajiet amministrattivi lokali definiti skont il-grad ta' urbanizzazzjoni bħala belt, villaġġ jew subborg fejn il-popolazzjoni totali tilħaq mill-inqas il-50 000 abitant; dan jista' jinkludi assoċjazzjonijiet jew gruppi transfruntiera, assoċjazzjonijiet jew gruppi f'reġjuni u/jew fi Stati Membri differenti.
            
         3.   Il-bord ta' esperti msemmi fl-Artikolu 1(2)(e) jagħmel rakkomandazzjonijiet dwar azzjonijiet innovattivi li jridu jintgħażlu. Il-bord ta' esperti jkun ġeografikament ibbilanċjat u ppresedut mill-Kummissjoni. Meta jagħmel ir-rakkomandazzjonijiet tiegħu, il-bord ta' esperti jqis, b'mod partikolari, il-kriterji li ġejjin:
   
               (a)
            
            
               il-kontenut innovattiv tal-proposta u l-potenzjal tagħha biex tidentifika jew tittestja soluzzjonijiet ġodda;
            
         
               (b)
            
            
               il-kwalità tal-proposta;
            
         
               (c)
            
            
               l-involviment ta' msieħba rilevanti fit-tħejjija tal-proposta;
            
         
               (d)
            
            
               il-kapaċità li jintwerew riżultati li jistgħu jitkejlu;
            
         
               (e)
            
            
               it-trasferibbiltà tas-soluzzjonijiet proposti.
            
         Il-bord ta' esperti jiżgura li d-diversità territorjali taż-żoni urbani tal-Unjoni tiġi kkunsidrata fir-rakkomandazzjonijiet tiegħu.
   4.   L-entità inkarigata tagħżel l-azzjonijiet innovattivi fuq il-bażi tar-rakkomandazzjoni tal-bord ta' esperti u bi qbil mal-Kummissjoni.
   5.   L-ammont mogħti lil kull azzjoni innovattiva ma għandux jaqbeż il-EUR 5 000 000.
   6.   Kull azzjoni innovattiva tiġi implimentata fi żmien perjodu massimu ta' tliet snin.
   Artikolu 3
   Id-dħul fis-seħħ
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Marzu 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  Ir-Regolament (UE) Nru 1301/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew għall-Iżvilupp Reġjonali u dwar dispożizzjonijiet speċifiċi li jikkonċernaw l-Investiment li għandu fil-mira t-tkabbir ekonomiku u l-impjiegi u li jħassar ir-Regolament (KE) Nru 1080/2006 (ĠU L 347, 20.12.2013, p. 289).
   
      (2)  Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd u li jistabbilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).
   
      (3)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
   
      (4)  Ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).